KIRJALLINEN KYSYMYS E-3310/01

esittäjä(t): Ioannis Souladakis (PSE) komissiolle

(28. marraskuuta 2001)

Aihe: Lentoliikenteen ja matkailualan tämänhetkinen kriisi Euroopassa

New Yorkissa 11. syyskuuta 2001 tapahtunut terrori-isku, Milanon lentokentän onnettomuus, J.F. Kennedyn lentokentän ja Mustanmeren lento-onnettomuudet sekä Sabenan konkurssi ovat aiheuttaneet huomattavia vahinkoja lentoliikenteelle. Alan tämänhetkinen kriisi on johtanut lentoyhtiöiden tuhansien työntekijöiden lomautuksiin ja matkailualan taloudellisen tilanteen heikentymiseen Euroopassa.

Nämä kaksi alaa ovat erittäin tärkeitä Euroopan taloudelle ja ne vaikuttavat sen tulevaisuudennäkymiin, esimerkiksi työttömyyden kasvuun ja lamaan. Lisävahinkoja on pyrittävä välttämään. Tämän takia kysyn komissiolta seuraavaa:

1. Ottaako komissio huomioon sen, että Yhdysvaltojen hallituksen suuri taloudellinen tuki amerikkalaisille lentoyhtiöille asettaa eurooppalaiset lentoyhtiöt heikompaan asemaan, koska komissio ei myönnä niille vastaavaa taloudellista tukea?

2. Miten komissio pyrkii palauttamaan eurooppalaisista lentoyhtiöistä lomautetut työntekijät työmarkkinoille?

3. Ottaako komissio huomioon sen, että useiden eurooppalaisten lentokenttien New Yorkin terrori-iskun jälkeen käyttöönottamat verot aiheuttavat huomattavia vahinkoja lentoliikenteen hinnoittelupolitiikalle ja matkailulle entistä korkeampien hintojen takia?

4. Onko komissio ryhtynyt merkittäviin toimiin kiinnostuksen lisäämiseksi ja hintojen alentamiseksi Euroopan matkailumarkkinoilla alan kriisin alkamisen jälkeen?

5. Harkitseeko komissio lyhyen tai pitkän aikavälin ohjelmaa estääkseen jatkossa eurooppalaisten lentoyhtiöiden konkurssit?

6. Millä erityisillä toimilla komissio pyrkii estämään lentoliikenteen ja matkailualan tilanteen heikentymisen, jolla on vakavia seurauksia myös lentokoneteollisuudelle Euroopassa?

7. Millainen on komission tämänhetkinen lähtö- ja saapumisaikoja koskeva politiikka, jolla on suuri merkitys lentoliikenteen helpottamisessa Euroopan ilmatilassa?

Loyola de Palacion komission puolesta antama vastaus

(17. tammikuuta 2002)

Lentoliikenteen nykyinen tila johtuu sekä rakenteellisista että suhdannetekijöistä, ja 11. syyskuuta 2001 tehdyt terrori-iskut pahensivat tilannetta huomattavasti. Komissio antoi 10. lokakuuta 2001 Yhdysvalloissa suoritettujen terrori-iskujen seurauksista ilmailualalla tiedonannon(1), joka muodostaa perustan komission politiikalle tällä alalla.

1. Komissio myöntää, että terrori-iskujen vaikutukset eivät ole samat Atlantin molemmin puolin. Silti se on huolestunut siitä, että Yhdysvaltojen omalle lentoliikenteelleen myöntämä massiivinen taloudellinen tuki, yhteensä 16,8 miljardia euroa, saattaa aiheuttaa vakavia vääristymiä. Komissio on ollut yhteydessä Yhdysvaltain viranomaisiin estääkseen mahdollisen saalistushinnoittelun, joka saattaa alkaa Euroopan ja Yhdysvaltain välisillä markkinoilla. Koska komissiolla ei ole valtuuksia edustaa Euroopan unionia Yhdysvaltain kanssa lentoliikenteen alalla käytävissä neuvotteluissa, komissio ei voi toimia aktiivisemmin tässä asiassa.

2. Komissio on ryhtynyt toimiin varmistaakseen, että yhteisön oikeus- ja rahoituskeinot sekä työmarkkinaosapuolten vuoropuhelu edistävät lomautettujen työntekijöiden asemaa. Komissio on lisäksi kutsunut työmarkkinaosapuolet ja kansalliset asiantuntijat 3. joulukuuta 2001 järjestettävään seminaariin, jossa keskustellaan eri tasoilla jo toteutetuista ja vastedes toteutettavista toimenpiteistä. Aloitteissa on kysymys ennen kaikkea koulutuksesta ja sen saatavuudesta sekä työntekijöiden liikkuvuudesta ja lupakirjojen vastavuoroisesta tunnustamisesta. Tämä koskee useita työntekijäryhmiä, muun muassa lentäjiä.

3. Komissio on tietoinen siitä, että 11. syyskuuta 2001 tehtyjen terrori-iskujen jälkeen tehostetut turvatoimet ovat aiheuttaneet alalle ylimääräistä taloudellista rasitetta. Komissio katsoo, että jäsenvaltioiden on vastattava näistä toimista, jotka toteutetaan vastatoimina koko yhteiskuntaa vastaan tehdyille iskuille, ja noudatettava asianmukaisesti perustamissopimuksen määräyksiä, joilla varmistetaan yhtäläiset toimintaedellytykset yhteisön lentoyhtiöille.

4. Komissio viittaa 13. marraskuuta 2001 antamaansa kertomukseen Syyskuun 21. päivänä pidetyn Eurooppa-neuvoston seuranta: Euroopan matkailualan tilanne(2). Vaikka komission samana päivänä annetulla tiedonannolla Yhteistyöhön perustuva toimintatapa Euroopan matkailun tulevaisuutta varten(3) pyritään lisäämään Euroopan matkailumarkkinoiden vetovoimaa, alan hintojen alentamiseen tähtäävistä toimista päättävät kuitenkin alan yritykset. Euroopan kilpailuetuna maailman matkailumarkkinoilla ei kuitenkaan yleensä ole alhainen hintataso vaan laadukas ja kestävä matkailu, jonka etuna on kiinnostavien matkailukohteiden maailmanlaajuisesti suurin tiheys ja lyhyet etäisyydet. Nämä tekijät mahdollistavat ihanteellisen matkailuelämyksen.

5. Komissiolla ei Yhdysvaltain hallintoelimistä poiketen ole käytössään taloudellisia resursseja lentoliikenteen tai minkään muunkaan liiketoimintasektorin tukemiseksi. Komissio esitteli 10. lokakuuta 2001 antamassaan tiedonannossa pääpiirteissään suunnitelmat valtiontukia koskevien sääntöjen soveltamiseksi siinä tapauksessa, että jäsenvaltiot haluavat myöntää tukia.

6. Komissio viittaa edellä mainittuihin 10. lokakuuta 2001 ja 13. marraskuuta 2001 annettuihin asiakirjoihin.

7. Komissio katsoi 10. lokakuuta 2001 antamassaan tiedonannossa, että Yhdysvaltain ilmatilan sulkeminen sekä tätä seuranneet muutokset liikenteessä ovat poikkeuksellisia olosuhteita. Tiedonannon jälkeen komissio on tehnyt ehdotuksen lähtö- ja saapumisaikojen jakamista yhteisön lentoasemilla koskevista yhteisistä säännöistä 18. tammikuuta 1993 annetun neuvoston asetuksen (ETY) N:o 95/93(4) muuttamiseksi. Asetusta muuttamalla pyritään varmistamaan, että kaikki koordinaattorit soveltavat asetusta yhdenmukaisesti, jotteivät lentoyhtiöt menetä kesän 2001 ja talven 2001/2002 aikataulukaudella käyttämättä jääneitä lähtö- ja saapumisaikojaan.

(1) KOM(2001) 574 lopullinen.

(2) KOM(2001) 668 lopullinen.

(3) KOM(2001) 665 lopullinen.

(4) EYVL L 14, 22.1.1993.